VILKAVIŠKIO RAJONO SAVIVALDYBĖS TARYBA

SpREndimas

DĖL VILKAVIŠKIO MIESTO CENTRINĖS DALIES KVARTALO ENERGINIO EFEKTYVUMO DIDINIMO PROGRAMOS PATVIRTINIMO IR PROGRAMOS ADMINISTRATORIŲ SKYRIMO

2018 m. sausio 26 d. Nr. B-TS-944

Vilkaviškis

Vadovaudamasi Lietuvos Respublikos vietos savivaldos įstatymo 6 straipsnio 22 punktu, 16 straipsnio 2 dalies 40 punktu, Kvartalų energinio efektyvumo didinimo programų rengimo ir įgyvendinimo tvarkos aprašo, patvirtinto Lietuvos Respublikos Vyriausybės 2016 m. birželio 1 d. nutarimu Nr. 547 „Dėl Kvartalų energinio efektyvumo didinimo programų rengimo ir įgyvendinimo tvarkos aprašo patvirtinimo“, 10 punktu, Daugiabučių namų atnaujinimo (modernizavimo) programos, patvirtintos Lietuvos Respublikos Vyriausybės 2004 m. rugsėjo 23 d. nutarimu Nr. 1213 „Dėl Daugiabučių namų atnaujinimo (modernizavimo) programos patvirtinimo“, 24 punktu, Viešųjų pastatų energinio efektyvumo didinimo programos, patvirtintos Lietuvos Respublikos Vyriausybės 2014 m. lapkričio 26 d. nutarimu Nr. 1328 „Dėl Viešųjų pastatų energinio efektyvumo didinimo programos patvirtinimo“, 30 punktu ir atsižvelgdama į Vilkaviškio rajono savivaldybės administracijos atrinkto kvartalo energinio efektyvumo didinimo galimybes, Vilkaviškio rajono savivaldybės taryba n u s p r e n d ž i a:

1.	Patvirtinti Vilkaviškio miesto centrinės dalies kvartalo energinio efektyvumo didinimo programą (toliau – Programa) (pridedama).

2.	Paskirti Programos įgyvendinimo administratoriais (toliau – Programos administratorius):

2.1. už daugiabučių namų atnaujinimo energinio efektyvumo didinimo projektų įgyvendinimą UAB „Vilkuva“, S. Daukanto g. 19, Vilkaviškis (įmonės kodas 185105281);

2.2. už inžinerinės ir socialinės infrastruktūros atnaujinimo projektų įgyvendinimą ir gatvių apšvietimo tinklų atnaujinimą, modernizavimą UAB „Vilkaviškio komunalinis ūkis“, Šiaurės g. 20, Vilkaviškis (įmonės kodas 185105324);

2.3. už šilumos tiekimo tinklų atnaujinimą UAB „Vilkaviškio šilumos tinklai“, Vienybės g. 54, Vilkaviškis (įmonės kodas 185492166).

Šis sprendimas per vieną mėnesį nuo įsigaliojimo dienos gali būti skundžiamas Regionų apygardos administracinio teismo Kauno rūmams (adresu: A. Mickevičiaus g. 8A, Kaunas) Lietuvos Respublikos administracinių bylų teisenos įstatymo nustatyta tvarka.

Savivaldybės meras	Algirdas Neiberka

PATVIRTINTA

Vilkaviškio rajono savivaldybės tarybos

2018 m. sausio 26 d. sprendimu Nr. B-TS-944

VILKAVIŠKIO MIESTO CENTRINĖS DALIES KVARTALO ENERGINIO EFEKTYVUMO DIDINIMO PROGRAMA

I SKYRIUS

BENDROSIOS NUOSTATOS

1.	Vilkaviškio miesto centrinės dalies kvartalo energinio efektyvumo didinimo programa (toliau – Programa) parengta siekiant apibrėžti kvartalo, esančio Vilkaviškio mieste, apriboto Šeimenos upelio ir Statybininkų, Gedimino, Birutės ir S. Nėries gatvių, techninį bei ekonominį energijos sutaupymo potencialą, įgyvendinti konkrečias priemones, kad būtų pagerintas energijos efektyvumas bei sumažinta CO2 tarša, pasiekti kiti kvartalo vystymo tikslai, atsižvelgiant į visus svarbius miesto raidos, paminklotvarkos, statybinius, būsto socialinius ir kt. aspektus. Programa yra parengta 2018–2021 m. laikotarpiui, kaip vidutinės trukmės Savivaldybės strateginio planavimo dokumentas, atitinkantis reikalavimus, nustatytus Savivaldybės atskiros ūkio šakos (sektoriaus) plėtros programai pagal Lietuvos Respublikos Vyriausybės 2014 m. gruodžio 15 d. nutarimu Nr. 1435 patvirtintas Strateginio planavimo savivaldybėse rekomendacijas.

2.	Programa parengta vadovaujantis šiais teisės aktais:

2.1. Lietuvos Respublikos energinio efektyvumo didinimo įstatymu;

2.2. Lietuvos Respublikos statybos įstatymu;

2.3. Lietuvos Respublikos šilumos ūkio įstatymu;

2.4. Lietuvos Respublikos valstybės paramos daugiabučiams namams atnaujinti (modernizuoti) įstatymu;

2.5. Europos Parlamento ir Tarybos 2012 m. spalio 25 d. direktyva 2012/27/ES „Dėl energijos vartojimo efektyvumo“;

2.6. Europos Parlamento ir Tarybos 2010 m. gegužės 19 d. direktyva 2010/31/ES „Dėl pastatų energinio naudingumo“;

2.7. Nacionaline energetinės nepriklausomybės strategija, patvirtinta Lietuvos Respublikos Seimo 2012 m. birželio 26 d. nutarimu Nr. XI-2133;

2.8. Lietuvos Respublikos Vyriausybės 2016 m. birželio 1 d. nutarimu Nr. 547 „Dėl kvartalų energinio efektyvumo didinimo programų rengimo ir įgyvendinimo tvarkos aprašo patvirtinimo“;

2.9. Lietuvos Respublikos Vyriausybės 2004 m. rugsėjo 23 d. nutarimu Nr. 1213 „Dėl daugiabučių namų atnaujinimo (modernizavimo) programos patvirtinimo“;

2.10. Lietuvos Respublikos Vyriausybes 2014 m. lapkričio 26 d. nutarimu Nr. 1328 „Dėl Viešųjų pastatų energinio efektyvumo didinimo programos patvirtinimo“;

2.11. Valstybinės kainų ir energetikos kontrolės komisijos 2003 m. nutarimu Nr. O3-105 „Dėl maksimalių šilumos suvartojimo normų daugiabučių namų butams ir kitoms patalpoms šildyti patvirtinimo“;

2.12. Vilkaviškio miesto bendruoju planu, patvirtintu Vilkaviškio rajono savivaldybės tarybos 2012 m. sausio 27 d. sprendimu Nr. B-TS-245;

2.13. Vilkaviškio rajono savivaldybės šilumos ūkio specialiuoju planu ir kitais teritorijų planavimo dokumentais, Vilkaviškio rajono savivaldybės užsakymu parengta Kvartalų energinio efektyvumo didinimo galimybių studija.

3.	Programoje vartojamos sąvokos:

3.1. Kvartalas – tai keli savo plotu ar teritoriniu atžvilgiu tarpusavyje susiję privatūs, vieši ir/ar kitos paskirties pastatai, kurie su viešąja infrastruktūra savo dydžiu atitinka teritoriją, mažesnę už atitinkamą miesto rajoną ar jo dalį;

3.2. Kvartalo energinio efektyvumo didinimo programa – Vilkaviškio rajono savivaldybės (toliau – Savivaldybės) atrinktame kvartale esančių pastatų, inžinerinių tinklų, žaliųjų teritorijų esamos padėties įvertinimo, planuojamų įgyvendinti energiją taupančių priemonių bei sutaupymų analizės pagrindu parengtas ir Savivaldybės tarybos patvirtintas dokumentas;

3.3. Kvartalo energinio efektyvumo didinimo programos įgyvendinimo administratorius (administratoriai), (toliau – Programos administratorius) – Savivaldybės tarybos patvirtintos Kvartalo energinio efektyvumo didinimo programos įgyvendinimui paskirtas asmuo;

3.4. Kitos Programoje vartojamos sąvokos apibrėžtos Lietuvos Respublikos statybos įstatyme, Lietuvos Respublikos valstybės paramos daugiabučiams namams atnaujinti (modernizuoti) įstatyme, Daugiabučių namų atnaujinimo (modernizavimo) programoje, patvirtintoje Lietuvos Respublikos Vyriausybės 2004 m. rugsėjo 23 d. nutarimu Nr. 1213 „Dėl Daugiabučių namų atnaujinimo (modernizavimo) programos patvirtinimo“.

II SKYRIUS

ESAMOS BŪKLĖS ANALIZĖ

4. Esamos būklės analizė pateikiama vadovaujantis Kvartalų energinio efektyvumo didinimo galimybių studija (toliau – Studija) (pridedama), joje pateiktomis išvadomis ir pasiūlymais, įvertinus Savivaldybės ar jos dalies bendrojo plano ir specialiųjų planų sprendinius, susijusius su šios Programos turiniu.

5. Pagal Studiją atrinktas Vilkaviškio miesto centrinės dalies kvartalas (toliau – Kvartalas), kuris yra apribotas Šeimenos upeliu ir Statybininkų, Gedimino, Birutės ir S. Nėries gatvėmis, esančiomis Vilkaviškio mieste. Kvartale yra 21 daugiabutis gyvenamasis namas, dauguma pastatų pastatyti 1958–1980 metų laikotarpiu. Kvartalo daugiabučiuose gyvenamuosiuose namuose esančių butų skaičius – 671.

6. Kvartalo pastatuose per metus suvartojama 8 838,33 MWh visų rūšių energijos, iš jos šilumos – 4 738,83 MWh. Santykinis šilumos suvartojimas pastatų naudingojo ploto vienetui yra 152,53 kWh/m2/metus. Pagal Studijos duomenis, daug energijos vartojančių pastatų kompleksinis atnaujinimas (modernizavimas) leistų sumažinti šilumos sąnaudas ne mažiau kaip 1 721 MWh/metus.

7. Kvartale esantys šilumos tiekimo tinklai nusidėvėję 30 proc. Šiluminės energijos nuostoliai šiose trasose siekia apie 15–20 proc. Pagal studijos duomenis nustatyta, jog atnaujinus kvartalą, šiose trasose šiluminės energijos nuostoliai būtų ne didesni nei 5–7 proc.

8. Kvartale gerai išplėtotas 10 kV skirstomasis elektros perdavimo tinklas. Kvartale visi vartotojai yra prisijungę prie elektros tinklo ir vartoja elektros energiją. Aplink Kvartalą yra pastatyti naujesnio tipo gatvių apšvietimo stulpai. Kvartalo viduje galima rasti ir kitokių, senesnių šviestuvų, iš kurių ne visi yra veikiantys. Šviestuvai užmaitinami požeminiais kabeliais ir kabeliais oru. Šių tinklų elektros energijos suvartojimas yra vidutinis, apšvietimo lygis nepakankamas. Ilgiausia apšvietimo linija eina per Kvartalą atribojančias gatves, likusi dalis Kvartalo teritorijos viduje, tačiau dalis Kvartalo teritorijos vis dar yra neapšviesta.

9. Kvartalo teritorijoje tarp daugiabučių namų yra daugybė žaliųjų erdvių. Žaliosiose teritorijose kai kurie medžiai yra vešlūs ir aukšti, trukdantys įgyvendinti saugios kaimynystės principus. Kvartalo pietinėje pusėje yra įrengta vaikų žaidimo aikštelė.

10. Dėl Kvartale esančio didelio gyventojų tankumo Kvartale yra susidaręs automobilių statymo zonų trūkumas.

11. Dėl tankiai sustatytų automobilių privažiuoti specialiajam transportui ir pasiekti tam tikras teritorijas Kvartale tampa ypač sunku, pvz., gelbėjimo, pagalbos tarnybų automobiliams arba aptarnaujančiajam transportui (šiukšlių išvežimo sunkvežimis).

12. Vaikščiojimo takai atrinktame Kvartale nėra pakankamai gerai išplėtoti, dažnai Kvartale galima pastebėti, jog vaikščiojimo takai nėra grysti, o tiesiog gyventojų išvaikščioti ir mechaniškai pažeisti. Pats Kvartalas yra juosiamas naujų pėsčiųjų takų, tačiau vietomis matomas aukščių nelygumas tarp takų ir kelio važiuojamosios dalies.

13. Kvartale yra įrengtos konteinerinių šiukšlių surinkimo vietos. Visose atliekų surinkimo vietose yra išrūšiuotoms ir mišrioms šiukšlėms skirti konteineriai. Kvartale esantys konteineriai nėra didelės talpos, tačiau jų yra daug, dėl to jie užima labai daug vietos.

III SKYRIUS

PROGRAMOS TIKSLAI IR UŽDAVINIAI

14. Programos tikslas – padidinti Vilkaviškio miesto centrinės dalies kvartalo energijos vartojimo efektyvumą ir sumažinti šiltnamio efektą sukeliančių dujų išmetimus miesto teritorijoje, kartu siekiant gyvenamosios aplinkos kokybės ir miesto vizualinio vaizdo pagerinimo.

15. Programos uždaviniai:

15.1. atnaujinti Kvartale esančius visus daugiabučius namus, siekiant, kad, atnaujinus pastatus, būtų pasiekta ne mažesnė kaip C pastato energinio naudingumo klasė, o skaičiuojamosios šiluminės energijos sąnaudos pastatuose būtų sumažintos ne mažiau kaip 40 proc., lyginant su energijos suvartojimu iki atnaujinimo;

15.2. atnaujinti gatvių apšvietimo tinklą diegiant LED žibintus su šviesos intensyvumo pasikeitimu, kai reaguojama į judesius;

15.3. atnaujinti pėsčiųjų takus;

15.4. įrengti papildomų žaidimo aikštelių, pagal poreikį, atliekant konsultacijas su gyventojais;

15.5. įrengti papildomų automobilių statymo vietų, kurios tenkintų ne mažiau kaip 80 proc. Kvartalo gyventojų poreikių;

15.6. sutvarkyti atliekų surinkimo sistemą, įrengiant antžeminių atliekų surinkimo konteinerių aikšteles.

IV SKYRIUS

PROGRAMOS ĮGYVENDINIMAS IR JOS ĮGYVENDINIMO PRIEŽIŪRA

16.	Už Programos įgyvendinimo priežiūrą ir kontrolę atsakingas Priežiūros komitetas, kurį sudaro Savivaldybės meras. Priežiūros komitetas ne rečiau kaip vieną kartą per metus pateikia ataskaitą apie Programos įgyvendinimo eigą Savivaldybės tarybai.

17.	Programos administratoriai atlieka visus veiksmus, susijusius su Programos įgyvendinimu, inicijuoja reikiamų dokumentų, susijusių su Programos įgyvendinimu parengimą, užtikrina savalaikį ir kokybišką Programos įgyvendinimo priemonių plane numatytų priemonių įgyvendinimą. Programos administratoriai, įgyvendindami Programą turi užtikrinti visų procesų viešumą ir įtraukti į atskirų priemonių svarstymus ir aptarimus suinteresuotus dalyvius: gyventojus, kitų patalpų savininkus bei kitus suinteresuotus atstovus.

18.	Programos administratorių veiklą prižiūri ir kontroliuoja Savivaldybės administracijos direktoriaus paskirtas atsakingas asmuo.

19.	Programos įgyvendinimo terminai: pradžia – 2018 m., įgyvendinimo pabaiga – 2021 m.

20.	Bendra Programos vertė pagal 2017 metų kainas – 8,306 mln. Eur.

21.	Šios Programos įgyvendinimas finansuojamas Lietuvos Respublikos valstybės biudžeto, Vilkaviškio rajono savivaldybės biudžeto, Europos Sąjungos struktūrinių fondų, tarptautinių organizacijų, privačių investuotojų ir kitų šaltinių lėšomis.

22.	Preliminarus lėšų poreikis Programai įgyvendinti nustatytas pagal Studijos duomenis ir pateikiamas, nurodant galimus finansavimo šaltinius:

22.1.	Daugiabučių namų atnaujinimas (modernizavimas) – 4572431,28 Eur pagal LR Vyriausybės patvirtintą Daugiabučių namų atnaujinimo (modernizavimo) programos finansavimą;

22.2.	Šilumos tiekimo tinklų atnaujinimas – 2100000 Eur iš Savivaldybės biudžeto lėšų, šilumos tiekėjo lėšų;

22.3.	Gatvių apšvietimo tinklų atnaujinimas ir modernizavimas – 250000 Eur iš Savivaldybės biudžeto lėšų, paskola iš VIPA;

22.4.	Komunalinių objektų (kelių, pėsčiųjų ir dviračių takų ir kitų objektų atnaujinimas ar plėtra) – 1384486,26 Eur iš Savivaldybės biudžeto lėšų, Europos Sąjungos finansinės paramos ir kitos gaunamos tarptautinės finansinės paramos, privačių investuotojų ir kitų finansinių šaltinių.

V SKYRIUS

BAIGIAMOSIOS NUOSTATOS

23. Programa keičiama, pripažįstama netekusia galios Savivaldybės tarybos sprendimu.

___________________________________